*****

ΚΑΝΟΝΙΣΜΟΣ (ΕΟΚ) αριθ. 1861/88 ΤΗΣ ΕΠΙΤΡΟΠΗΣ

της 30ής Ιουνίου 1988

για την προσωρινή αναστολή εφαρμογής ορισμένων διατάξεων του κανονισμού (ΕΟΚ) αριθ. 2042/75 περί των ιδιαίτερων λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και της ορύζης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1097/88 (2), και ιδίως το άρθρο 12 παράγραφος 2,

Εκτιμώντας:

ότι το άρθρο 9α του κανονισμού (ΕΟΚ) αριθ. 2042/75 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1623/88 (4), προέβλεψε την έκδοση πιστοποιητικών με μεγάλη διάρκεια ισχύος για τα προϊόντα που υπάγονται στους κωδικός ΣΟ 1107 10 19, 1107 10 99 και 1107 20 00· ότι αυτή η ιδιαίτερη ευχέρεια έχει παρασχεθεί για να ληφθούν υπόψη οι εμπορικές πρακτικές σχετικά με τα εν λόγω προϊόντα· ότι, για να αποφευχθεί πάντως μια κερδοσκοπική χρησιμοποίηση αυτής της διάρκειας ισχύος, η έκδοση τέτοιων πιστοποιητικών έχει συνδεθεί με πολύ αυστηρούς όρους, οι οποίοι συνίστανται ιδίως στην υποχρέωση να αναγράφεται ο προορισμός της εξαγωγής και να γίνεται πράγματι η εξαγωγή προς αυτόν τον προορισμό, καθώς και στην υποχρέωση να προσκομίζεται απόδειξη αφίξεως στον προορισμό ·

ότι η κατάσταση και η προβλεπόμενη εξέλιξη της διεθνούς αγοράς κριθής και βύνης, ιδιαίτερα ο έντονος ανταγωνισμός και η αβεβαιότητα που επικρατούν στη διεθνή αγορά, δικαιολογούν προσωρινά την άμβλυνση των απαιτήσεων που τίθενται από τη σημερινή ρύθμιση· ότι, για να καταστεί δυνατόν στους εμπορευόμενους να προσαρμοσθούν στις συνθήκες της αγοράς, φαίνεται δικαιολογημένο, κατά τη διάρκεια της περιόδου εμπορίας, να ανασταλεί η υποχρέωση αναγραφής του προορισμού εξαγωγής και η υποχρέωση εξαγωγής προς αυτόν τον προορισμό·

ότι, συγχρόνως, πρέπει να ανασταλούν για την ίδια περίοδο οι ιδιαίτερες απαιτήσεις που επιβάλλονται από τη σημερινή ρύθμιση για την αποδέσμευση της ασφάλειας που συνδέεται με τις αιτήσεις χορηγήσεως τέτοιων πιστοποιητικών μακράς διαρκείας· ότι αυτή η αναστολή πρέπει να αφορά αφενός την υποχρέωση υποδείξεως του προορισμού και αφετέρου την υποχρέωση αποδείξεως της αφίξεως στον προορισμό·

ότι τα ανασταλτικά μέτρα που προβλέπονται προσωρινά από τον παρόντα κανονισμό δεν πρέπει να θίγουν με κανέναν τρόπο τις υφιστάμενες υποχρεώσεις που πηγάζουν από τα πιστοποιητικά που ίσχυαν κατά την έναρξη ισχύος του παρόντος κανονισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9γ του κανονισμού (ΕΟΚ) αριθ. 2042/75 αντικαθίσταται από το ακόλουθο κείμενο:

«Άρθρο 9γ

1. Αναστέλλονται οι διατάξεις του άρθρου 9α για τις αιτήσεις πιστοποιητικών εξαγωγής σχετικά με τα προϊόντα που υπάγονται στους κωδικός ΣΟ 1107 10 19, 1107 10 99 και 1107 20 00, που υποβάλλονται από την 1η Ιουλίου 1988 έως τις 30 Απριλίου 1989.

2. Κατά παρέκκλιση από το άρθρο 9 και κατόπιν αιτήσεως του ενδιαφερομένου, τα πιστοποιητικά εξαγωγής για τα προϊόντα που αναφέρονται στην παράγραφο 1, για τα οποία υποβάλλονται αιτήσεις από την 1η Ιουλίου 1988 έως τις 30 Απριλίου 1989, ισχύουν από την ημέρα της έκδοσής τους κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3183/80:

- έως τις 30 Σεπτεμβρίου 1989, εφόσον εκδίδονται από την 1η Ιανουαρίου έως τις 30 Απριλίου 1989,

- έως το τέλος του ενδεκάτου μηνός που έπεται της έκδοσής τους, εφόσον εκδίδονται από την 1η Ιουλίου έως τις 31 Οκτωβρίου 1988,

- έως τις 30 Σεπτεμβρίου 1989, εφόσον εκδίδονται από την 1η Νοεμβρίου έως τις 31 Δεκεμβρίου 1988.

3. Κατά παρέκκλιση από το άρθρο 9 του κανονισμού (ΕΟΚ) αριθ. 3183/80, τα δικαιώματα που απορρέουν από τα πιστοποιητικά που αναφέρονται στην παράγραφο 2 δεν μεταβιβάζονται.

4. Για τα πιστοποιητικά που εκδίδονται σύμφωνα με την παράγραφο 2, η ασφάλεια ανέρχεται σε:

- 30 ECU ανά τόνο για τα πιστοποιητικά που εκδίδονται έως τις 31 Δεκεμβρίου 1988,

- 24 ECU ανά τόνο για τα πιστοποιητικά που εκδίδονται από την 1η Ιανουαρίου έως τις 30 Απριλίου 1989.»

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 110 της 29. 4. 1988, σ. 7.

(3) ΕΕ αριθ. L 213 της 11. 8. 1975, σ. 5.

(4) ΕΕ αριθ. L 145 της 11. 6. 1988, σ. 26.